36 нчы дәрес.

Тема: Алмашлык. Зат алмашлыклары.
Максат: хезмәттәшлек технологиясе аша алмашлыкның сүз төркеме икәнен, кайсы сүз төркемнәрен алмаштырып килүен, нинди сорауларга җавап бирүен, нинди җөмлә кисәге булып килүен ачыклау;зат алмашлыклары турында төшенчә бирү. “Исем”, “Сыйфат”, “Фигыль” сүз төркемнәрен танып-белү күнекмәләрен ныгыту; туган телгә мәхәббәт тәрбияләү. 

Җиһазлау: дәреслек, “Исем”, “Сыйфат”, “Фигыль”, “Алмашлык”-сүз төркемнәрен белдергән сүзләр, тест, “Татар теленең аңлатмалы сүзлеге” (электрон варианты), презентация.
                                                       Дәрес барышы

I. Оештыру.

1. Психологик уңай халәт тудыру. 
Укытучы: 
Таң атканда, һәрбер кеше изгелекләр теләргә, бер-берсенә яхшы сүзләр әйтергә тиеш. Көнне яхшы сүз белән башласаң, көн дә матур үтәр, диләр. 
-Дуслар, әйдәгез, бер-беребезне яңа көн белән котлыйк!. 
Укучылар: 
-Яңа көн тынычлык алып килсен! 
-Әти-әниебезгә ягымлы булыйк! 
-Яңа көндә яңа “5”ле алыйк! 
-Яңа көндә барыбыз да яхшы эшләр генә кылыйк! 

Укытучы: 
Җир йөзендә яшәгән халыкларның телләре бик күп төрле. Ләкин һәркемнең дә башка телләргә караганда яхшырак белгән, үзенә якын, кадерле бер теле була. Шул телдә  әти-әнисе, туганнары сөйләшә. Шуңа күрә дә ул телне туган тел -ана теле дип атыйлар. Безнең туган телебез нинди? ( Татар теле) 
-Әйдәгез, балалар, без дә бүген татар теле дәресебезне матур итеп үткәрик әле. 

II.  Актуальләштерү.
1. Матур язу күнегүләре башкару.(Слайд 2)

Слайдта язылган  җөмләләр:

Туган телем- татар теле.

Алтыда белгән туган телең алтмышта да онытылмас.

(Мәкальнең эчтәлеге буенча әңгәмә үткәрү.)
2. Укытучы: -“Грамматик викторина” үткәреп алабыз. Мин сезгә сораулар бирәм, ә сез, тиз генә, озак уйлап тормыйча, бер сүз белән генә җавап бирегез: 
-Тел ярдәмендә нәрсә дә булса хәбәр итү, әңгәмә алып бару ничек атала? (Сөйләм) 
-Сөйләм нәрсәләрдән тора? (Җөмләләрдән) 
-Җөмлә нәрсәләрдән тора? (Сүзләрдән) 
-Предметны белдергән сүз нәрсә дип атала? (Исем) 
-Предметның эшен белдергән сүз нәрсә дип атала? (Фигыль) 
-Предметның билгесен белдергән сүз нәрсә дип атала? (Сыйфат) 
-Исем, сыйфат, фигыльне нәрсә дип атыйбыз? (Сүз төркемнәре) 
(Слайд 3)

III. Яңа теманы ачу өстендә эш.

1. Аерым сүзләр слайдта бирелгән: ул, мин, йөзә, матур, китап, сары, сибә, син, Айрат, без, сез, нәни, күгәрчен, җылыта, ярма, алар, сыйлый, салкын.
 ( Слайд4)
Укытучы: 
-Сүзләрне укыгыз. Бу сүзләрне нишләтеп була? Нинди бирем уйлар идегез? 
Укучылар: 
-Сүзләрне төркемнәргә аерып була. 
Укытучы: 
-Бергәләп  уен уйнап алыйк әле. Ул уен “Сүзләрне төркемнәргә аер” дип атала. 
Сүзләрне “Исем”, “Сыйфат”, “Фигыль” төркемнәренә аерып әйтегез. 
( Мин, без, син, сез, ул, алар сүзләрен бу төркемнәргә кертеп булмый) 
-Ни өчен? 
-Димәк, аерым төркемгә кертергә кирәк. 
-Бу сүз төркемнәренә нинди исем бирербез? 
-Әйдәгез, бергәләп исем эзлик. 
Керми калган сүзләр кайсы сүзләрне алмаштырып килгән?
Нәтиҗә: алар җөмләдә исемнәрне алмаштырып киләләр. Димәк, бу сүз төркемен “алмашлык”дип атарга була. 

(Укучылар  “Алмашлык” дип теманы язып куялар) 
-Димәк, без бүген дәрестә тагын бер яңа сүз төркеме белән танышырбыз. Дәресебезнең темасы нинди булыр? (Алмашлык) 

 (1 нче слайдта дәреснең темасы ачыла) 
Алмашлык. Зат алмашлыклары.
Димәк, без бүген нинди сорауларга җавап табарга тиеш булабыз инде?
(Слайд 5.)

Нәрсә ул алмашлык? 
1.Зат алмашлыклары дип нинди алмашлыкларны атыйлар?
2.Алмашлык кайсы сүз төркемнәрен алмаштыра? 
3. Нинди сорауларга җавап бирә? 
4.Җөмләнең кайсы кисәге булып килә? 


Үзләрен атамыйча гына зат яки предметларга, аларның билгесе яки санына һәм хәлләренә күрсәтә (ишарә итә) торган сүз төркеме  АЛМАШЛЫК дип атала.
Ни өчен бу алмашлыкларны зат алмашлыклары дип атыйлар икән? Зат сүзе нәрсәне аңлата икән? 
6 нчы  слайд буенча зат алмашлыкларының кулланышын аңлату. 

· Мин, без – I зат – сөйләүчеләр.
· Син, сез – II  зат – тыңлаучылар.
· Ул, алар – III зат – сөйләмдә катнашмаган, әмма шулар турында сүз барган зат яки предметны белдерүчеләр. 

 -Алмашлык җөмләнең кайсы кисәге булып килергә мөмкин? 
Нәтиҗә : алмашлык җөмләдә барлык кисәкләр булып килергә мөмкин. 
· (Слайд 8)
·  Алмашлыклар җөмләнең баш һәм иярчен кисәкләре була алалар.

· Мин укыйм. ( ия)
· Бу ул! (хәбәр)
· Андый сүз әйтмә. (аергыч)
· Тегеләрдән зур сәлам. (тәмамлык)
· Менә шулай языгыз. (хәл)
· 7 яшендә Асияне – мине – чит шәһәргә алып китәләр. (аныклагыч) 

Алмашлыкның моделен төзү.

IV. Алган белем һәм күнекмәләрне ныгыту.

(Слайд 9)

1.Зат алмашлыкларын табарга.

2.Сүзтезмәләрне алмашлыклар белән тулылыландырырга.
(Слайд)

3.Зат алмашлыкларын килешләр белән төрләндерергә.Нәтиҗә ясарга.
V. Рефлексия.(тест сорауларына җавап табарга) (слайд 17)

VI. Йомгаклау. (слайд18)
Бүген мин дәрестә ... белдем. 
Миңа ... ошады. 
Мин ... аңладым.
Мин ... өйрәндем. 
VII. Өй эше. ( Слайд19)
1. Әдәби әсәрдән зат алмашлыклары кергән алты җөмлә күчереп язарга.

2. “Туган телеңне онытма” темасына кечкенә сочинение язарга.

